
Nő, anya, vámpír: A változó társadalmi szorongások rezidens démona

Dolgozatomban a vámpírnő örökké megújuló figuráját vizsgálom, mely egy azon sztereotíp nőábrázolások közül, melyek végigkísérték (vagy inkább kísértették) az emberiséget az ősi civilizációk megjelenésétől. Barbara Creed szerint „[t]örténelmi szempontból a sztereotípiák célja az volt, hogy a női szexualitást szörnyűségesnek, irtózatosnak mutassa be, ezzel indokolva a nők elnyomását”. Így a 19. század során, a vámpírirodalom megjelenésekor, a női vámpír alakja egy kétségbeesett próbálkozás volt a férfi írók és a férfi társadalom részéről, hogy felvegyék a harcot egy még veszélyesebb és fenyegetőbb nőtípussal, a ‘Modern Nővel’. Mivel jelen kultúránkban a szexualitás nem számít többé tabunak (sőt inkább az ellenkezője igaz), a vámpírnők megszűntek olyan nyugtalanítónak és fenyegetőnek lenni, mint a 19. században voltak. Azt feltételezhetnénk, hogy manapság a női vámpíralakok többsége nem jelképez mást, csupán a tökéletes női testet és a kielégíthetetlen szexuális étvágyat. Azonban ahelyett, hogy elvesztette volna minden társadalmi-politikai jelentőségét, a vámpírnő alakja adaptálódott a 20. században végbement kulturális változásokhoz és immár új problémás aspektusaira reflektál a női tapasztalatnak. A gender tudományok megjelenése pedig csak még hangsúlyosabbá tette a vámpírnő irodalmi és kulturális szerepét.
Dolgozatom célja az volt, hogy fényt derítsek a vámpírnő alakjának eredetére, valamint, hogy Bram Stoker Drakulájának segítségével megvizsgáljam, milyen társadalmi szorongások hívták „életre” a 19. században, majd az eredményt összehasonlítsam azokkal a kényes társadalmi kérdésekkel, melyre Anne Rice 20. századi nőalakjai reflektálnak a Vámpírkrónikák első három kötetében (Interjú a vámpírral; Lestat a vámpír; A kárhozottak királynője).



